**Dorris Estelle Bowdon** (født 27. desember 1914, død 9. august 2005) var en amerikansk skuespillerinne. Hun er best kjent for rollen som Rosasharn i filmen *Vredens druer* (1940). Bowdon giftet seg med filmens manusforfatter, Nunnally Johnson, samme år som filmen ble utgitt og pensjonerte seg som skuespillerinne tre år senere.

Tidlig liv
----------

Bowdon ble født 27. desember 1914 i Coldwater i Mississippi, som en av til sammen sju søsken. Hun var datter av James og Lillian Bowdon. Hennes far var lege og døde da hun var to år gammel. Bowdon studerte engelsk og tale ved Louisiana State University og vant Miss Memphis 1936. Da en lokal kritiker så henne i en skoleteaterforestilling i 1938, tipset han en talentspeider fra 20th Century Fox om henne. Bowdon reiste til Hollywood og fikk kontrakt med filmselskapet etter en prøvespilling.

Karriere
--------

Bowdon var misfornøyd med å kun få spille småroller i filmer og oppsøkte selv produsenter i håp om å bli tilbudt bedre roller. Hun hadde sin første rolle med replikker i komedien *Down on the Farm* (1938), en del av *Familien Jones*-filmserien. Bowdon spilte deretter i den biografiske dramafilmen *Den unge Mr. Lincoln* (1939) og erstattet Linda Darnell i krigsdramaet *Flammende villmark* (1939), begge regissert av John Ford. Hennes største suksess som skuespillerinne var i rollen som Rosasharn i dramafilmen *Vredens druer* (1940), som også ble regissert av Ford. Hun giftet seg med filmens manusforfatter, Nunnally Johnson, samme år som filmen ble utgitt, men han skal ikke ha vært ansvarlig for at hun fikk rollen. Etter å ha spilt i dramafilmen *Jennie* (1940) og krigsfilmen *Natt uten måne* (1943), pensjonerte Bowdon seg som skuespillerinne for å fokusere på familielivet.

Privatliv
---------

Bowdon møtte og forelsket seg i manusforfatteren Nunnally Johnson mens han skrev manuset til *Vredens druer*. De giftet seg i hjemmet til Charles MacArthur og Helen Hayes i Nyack-on-the-Hudson i Nyack i New York 4. februar 1940. Ekteparet fikk to døtre, Christie og Roxana, og sønnen Scott sammen. De bodde i et herskapshus i 625 Mountain Drive i Beverly Hills i California. Det ble designet av arkitekten Paul R. Williams og bygget av O' Neal and Son fra 1937 til 1938.

Bowdon døde av hjerneslag og hjertesvikt 9. august 2005 på Motion Picture & Television Country House and Hospital i Woodland Hills i California. Hun ble kremert, og en del av asken ble spredd på havet, mens resten ble satt ned i urne sammen med ektemannen på Westwood Village Memorial Park Cemetery i Los Angeles.

Filmografi
----------

| År | Tittel | Rolle | Merknad |
| --- | --- | --- | --- |
| 1938 | *En kvinnes problem* | Statist | Ukreditert |
| *Down on the Farm* | Tessie Moody |  |
| 1939 | *Den unge Mr. Lincoln* | Carrie Sue | Ukreditert |
| *Flammende villmark* | Mary Reall |  |
| 1940 | *Vredens druer* | Rosasharn |  |
| *Jennie* | Lottie Schermer |  |
| 1943 | *Natt uten måne* | Molly Morden |  |

Referanser
----------

1. 1 2 3 4  Nelson, Valerie J. (12. august 2005). «Dorris Bowdon, 90; Actress Best Known for 'Grapes of Wrath'». *Los Angeles Times* **(engelsk)**. Arkivert fra originalen 16. oktober 2015. Besøkt 1. april 2016.
2. 1 2 3 4  «Dorris Bowdon». *The Daily Telegraph* **(engelsk)**. 29. august 2005. Arkivert fra originalen 1. april 2016. Besøkt 1. april 2016.
3. 1 2 3  Vallance, Tom (19. august 2005). «Dorris Bowdon». *The Independent* **(engelsk)**. Arkivert fra originalen 1. april 2016. Besøkt 1. april 2016.
4. ↑  Stempel, Tom (1980). *Screenwriter, The Life and Times of Nunnally Johnson* **(engelsk)**. A. S. Barnes. s. 103. ISBN 978-0-498-02362-0.
5. 1 2  Talbot, Victoria (3. oktober 2014). «Beverly Hills Cultural Heritage Commission Splits 2 To 2 on Mountain Drive Landmark Vote». *The Beverly Hills Courier* **(engelsk)**. XXXXVIIII (39). s. 4.

Eksterne lenker
---------------

* (en) Dorris Bowdon på Internet Movie Database Rediger på Wikidata

* (sv) Dorris Bowdon i Svensk Filmdatabas Rediger på Wikidata

* (en) Dorris Bowdon på AllMovie Rediger på Wikidata

* (en) Dorris Bowdon hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** Deutsche Biographie **·** VIAF **·** GND **·** LCCN **·** ISNI
 |